iraklixyz/georgian-wikipedia-cleaned huggingface dataset:
ვერა ბურჯანაძე

ვერა ბურჯანაძე (დ. 1907, სოფელი ობჩა ― 1990) იყო ქართველი ჰუმანიტარი, 1924 წლის აგვისტოს აჯანყების მონაწილე.

ბიოგრაფია
ვერა ბურჯანაძე 1907 წელს ბაღდათის რაიონის სოფელ ობჩაში, მრავალშვილიან ოჯახში დაიბადა. 1921 წლის შემდეგ ძმებთან, შალვასა და ვლადიმერთან (ლადიკო) ერთად წინააღმდეგობის იატაკქვეშა ქსელში აქტიურად იყო ჩართული. ისინი საქართველოს სოციალ-დემოკრატიული მუშათა პარტიის ახალგაზრდული ორგანიზაციის წევრები იყვნენ და ბაღდათის, სვირისა და ქუთაისის ზონებში მოქმედებდნენ. ორგანიზაციებს ერთმანეთთან აკავშირებდნენ, ტყეში გასულ მებრძოლთა ჯგუფებს სურსათითა და ინფორმაციით ამარაგებდნენ და მომავალი შეიარაღებული გამოსვლისთვის ემზადებოდნენ.

იმერეთში აჯანყების ჩახშობასა და მასობრივ დახვრეტებს სხვა მებრძოლებთან ერთად ვერას ძმა ლადიკო ბურჯანაძეც ემსხვერპლა. ქუთაისის საბჭოთა უშიშროების სამსახურის საგანგებო კომისიის რეგიონულ განყოფილებაში პატიმრობისას ვერას ნოემბრის ამნისტიამ მოუსწრო და გაათავისუფლეს, მაგრამ მანამდეც, სარდაფში ყოფნისასვე დაიწყო დაპატიმრებულთა შორის „ციხის ტელეგრაფით“ კავშირის აღდგენა და მათი ორგანიზება.

ამნისტიით გათავისუფლების შემდეგ სხვებთან ერთად ვერა კვლავ იატაკქვეშა ორგანიზაციების აღდგენას შეუდგა. მოსახლეობაში საბრძოლო სულისკვეთებას აღვივებდა, დაზარალებულთა დასახმარებლად შემოწირულობებს აგროვებდა და მოქალაქეებს ანტისაბჭოთა ლიტერატურით ამარაგებდა. 1926 წელს მშობლიურ სოფელ ობჩაში აგვისტოს აჯანყების ორი წლისთავის მოსახსენიებელი პროკლამაციებიც გაავრცელა.

1926 წლის 22 დეკემბერს სახელმწიფო პოლიტიკური სამმართველოს დავალებით იატაკქვეშა ორგანიზაციის სხვა წევრებთან ერთად ვერა ბურჯანაძეც დააპატიმრეს და თბილისში გაგზავნეს. 1927 წლის 16 მაისს საქართველოს სსრ და ამიერკავკასიის სფსრ „გეპეუს“ ადმინისტრაციული გადასახლების კოლეგიამ რსფსრ-ის საკონცენტრაციო ბანაკებში 3 წლით გადასახლება მიუსაჯა.

დანიშნულების ადგილამდე გადაყვანისას, ვერა გარკვეული ხნით მოსკოვში, ბუტირსკის ციხეში გააჩერეს. დიდი ხნით გადაასახლეს ციმბირში, მინუსინსკში კრასნოიარსკის მხარე, აღმოსავლეთი ციმბირი, სადაც უკვე ქაართველ პოლიტპატიმართა სათვისტომო იყო ჩამოყალიბებული. გადაასახლეს ვერა უმცროსი ძმა შალვა ბურჯანაძეც. გადასახლებულთა უმრავლესობას ყოველ 3 წელიწადში ერთხელ მექანიკურად უგრძელებდნენ გადასახლების ვადას: ან ადგილზე ტოვებდნენ, ან რუსეთის სხვა ზონებში აგზავნიდნენ.

1936 წელს ვერა თავის მეორე ქმართან, ბესო კვანტალიანთან ერთად საქართველოში, სამტრედიაში დაბრუნდა, მაგრამ მომდევნო წლის 27 ივლისს ორივე დააპატიმრეს. 1937 წლის 8 სექტემბერს ბესარიონ კვანტალიანს დახვრეტა მიუსაჯეს, ხოლო ვერას კვლავ 10 წლით გადასახლება არხანგელსკის ოლქში, კარგოპოლის „ლაგერში“.

ვერამ გადასახლებაში 1937 წელს მისჯილ 10 წლიან ვადაზე დამატებით 4 წელი მოიხადა და საქართველოში 1951 წელს დაბრუნდა. იგი 1990 წელს გარდაიცვალა.

პირადი ცხოვრება
სოფელში, სანათესაოსა და იატაკქვეშეთში ვერა ბურჯანაძე ცნობილი იყო როგორც ფაცო (ფაცურა).

გადასახლებაში ვერა პოლონელ პოლიტპატიმარ ქირურგზე დაქორწინდა, რომელიც მალე დააპატიმრეს და დახვრიტეს. მეორედ იქორწინა პოლიტპატიმარ ბესარიონ კვანტალიანზე, რომელიც 1927 წლიდან იყო გადასახლებული.

ვერა ბურჯანაძეს სამედიცინო განათლება ჰქონდა მიღებული და ციხის საავადმყოფოში ექთნად მუშაობდა.
კაცი მაღალ კოშკში

კაცი მაღალ კოშკში — ამერიკელი მწერლის, ფილიპ დიკის, ალტერნატიული ისტორიის ჟანრის რომანი, გამოქვეყნდა 1962 წელს.

ნაწარმოებში განვითარებული ალტერნატიული ისტორიის მიხედვით, მეორე მსოფლიო ომში მოკავშირეები დამარცხდნენ. მოქმედება 1962 წელს, 1947 წელს მეორე მსოფლიო ომის დასრულებიდან 15 წლის შემდეგ ხდება, როცა მსოფლიოს ნაცისტური გერმანია და იმპერიალისტური იაპონია მართავენ. ავტორი ამ სახელმწიფოს შორის არსებულ პოლიტიკურ ინტრიგებს და ასევე მსოფლიოს დიდი გადანაწილებისა და ისტორიული ძვრების ფონზე ჩვეულებრივი ადამიანების ცხოვრებას ასახავს.

1963 წელს დიკმა წიგნისთვის მიიღო ჰიუგოს პრემია საუკეთესო რომანისთვის. 2015 წელს რომანის სატელევიზიო ადაპტაცია შედგა.
ბუნდოვნად, სკანერში

ბუნდოვნად, სკანერში — ამერიკელი მწერლის, ფილიპ კ. დიკის სამეცნიერო ფანტასტიკის ჟანრის რომანი, გამოქვეყნდა 1977 წელს. ნაწარმოები ნახევრად-ავტობიოგრაფიულია. მასში მოქმედება (გამოსვლის დროისთვის) მომავლის კალიფორნიაში, დისტოპიურ ქალაქ ორინჯში 1994 წლის ივნისში ვითარდება. რომანი ნარკოკულტურის და როგორც რეკრეაციული, აგრეთვე ძალადობრივი ნარკომოხმარების ვრცელ პორტრეტს გვიხატავს.

„ბუნდოვნად, სკანერში“ დიკის ერთ-ერთი ყველაზე გახმაურებული ნაშრომია. მისი მიხედვით რეჟისორმა რიჩარდ ლინკლეიტერმა 2006 წელს ამავე სახელწოდების ფილმი გადაიღო.
მთვარის ლიბრაცია

მთვარის ლიბრაცია — დედამიწაზე მყოფი დამკვირვებლისათვის მთვარის ხილული რხევები.

აღწერა
არსებობს რამდენიმე სახის მთვარის ლიბრაცია:
მთვარის რხევა აღმოსავლეთ-დასავლეთის მიმართულებით, ეგრეთ წოდებული ოპტიკური (გეომეტრიული) ლიბრაცია გრძედზე (მაქსიმალური სიდიდე 7° 45'), რაც იმის შედეგია, რომ მთვარე ბრუნავს მუდმივი კუთხური სიჩქარით, ხოლო დედამიწის ირგვლივ გარემოიქცევა არათანაბარი სიჩქარით.
მთვარის ოპტიკური ლიბრაცია განედზე წარმოადგენს მთვარის რხევებს ჩრდილო-სამხრეთის მიმართულებით (მაქსიმალური სიდიდე 6° 41'), რაც გამოწვეულია მთვარის ბრუნვის ღერძის დახრით მთვარის ორბიტის სიბრტყის მიმართ. ამის გამო დედამიწისაკენ დროდადრო მოქცეულია მთვარის ხან სამხრეთი, ხან კი ჩრდილოეთი პოლუსი.
დღეღამური ანუ პარალაქსური მთვარის ლიბრაცია (მაქსიმალური სიდიდე ~1°) აიხსნება იმით, რომ დამკვირვებელი დედამიწის ღერძული ბრუნვის გამო გადაადგილდება სივრცეში და მთვარეს დაინახავს სხვადასხვა მიმართულებიდან.

მთვარის ლიბრაციის გამო დედამიწიდან შეიძლება დავაკვირდეთ მთვარის ზედაპირის ნახევარზე მეტს (~59%).

არსებობს კიდევ მთვარის ჭეშმარიტი ანუ ფიზიკური ლიბრაცია (მაქსიმალური სიდიდე ~2'), რაც გამოწვეულია მთვარის სამღერძა ელიფსოიდზე დედამიწის გრავიტაციული ზემოქმედებით.
კიევის მოჩვენება

კიევის მოჩვენება ან კიევის აჩრდილი — სადავო და დაუზუსტებელი მიგ-29-ის მფრინავი-ასის ზედმეტსახელი, რომელსაც 2022 წლის 24 თებერვალს კიევისათვის ბრძოლაში ექვსი რუსული თვითმფრინავის ჩამოგდება მიეწერება. უკრაინის უსაფრთხოების სამსახურის ინფორმაციით, მან 27 თებერვლისთვის 10 რუსული თვითმფრინავი ჩამოაგდო. მიუხედავად იმისა, რომ მისი რეალურობა ჯერ კიდევ არ დასტურდება, ის უკრაინელი მოსახლეობისთვის დიდი მორალური სტიმულის მომცემი აღმოჩნდა.

ისტორია
უკრაინაში რუსეთის შეჭრის პირველივე დღეებში სოციალურ ქსელებში ფართოდ გავრცელდა საბრძოლო თვითმფრინავების ვიდეოები, სადაც ერთ მფრინავს მიეწერებოდა რამდენიმე რუსული გამანადგურებლის ჩამოგდება. სავარაუდო ან ლეგენდარულმა -29 მფრინავმა, რომელსაც უკრაინულმა საზოგადოებამ „კიევის მოჩვენება“ უწოდა, გავრცელებული ინფორმაციით, რუსების უკრაინაში შემოჭრიდან პირველ 30 საათის განმავლობაში, კიევის ცაზე ექვსი თვითმფრინავი გაანადგურა. ექვსი თვითმფრინავიდან სახელდება, რომ ორი იყო სუ-35, ორი სუ-25, სუ-27 და მიგ-29. თუ მფრინავი-ასი ნამდვილად არსებობს, ის იქნებოდა საუკუნის პირველი მფრინავი-ასი, ასევე დღის მფრინავი-ასი.

უკრაინის თავდაცვის სამინისტროს თანახმად, თუ ჩამოგდება დადასტურდა, კიევის მოჩვენება შესაძლოა იყოს სამხედრო რეზერვის იმ ათობით გამოცდილი მფრინავებიდან ერთ-ერთი, რომლებიც შეუერთდნენ უკრაინის სამხედრო ძალებს რუსეთის შემოჭრის შემდეგ. ტვიტში ის ასევე მოიხსენიებოდა, როგორც „ცის შურისმაძიებელი“. თუმცა, მთავარსარდალმა ვალერი ზალუჟნიმ ბრძოლის პირველ დღეს მხოლოდ ექვსი რუსული თვითმფრინავის ჩამოგდება დაადასტურა, თუმცა შესაძლოა ყოფილიყო მეტიც.

უკრაინის ყოფილმა პრეზიდენტმა პეტრო პოროშენკომ ტვიტერში მოიერიშე მფრინავის ფოტო გამოაქვეყნა, სადაც ამტკიცებდა, რომ ფოტოზე გამოსახული პიროვნება კიევის მოჩვენება იყო, რომელიც პოროშენკოს თქმით იყო ნამდვილი. მოგვიანებით გაირკვა, რომ ფოტო ხელახლა იქნა გამოყენებული თავდაცვის სამინისტროს 2019 წლის პოსტიდან, სადაც ნაჩვენებია მფრინავი, რომელიც ახალ ჩაფხუტს ამოწმებს. მიუხედავად იმისა, რომ კიევის მოჩვენება, შესაძლოა იყოს ქალაქური ლეგენდა, ის უკრაინის მოსახლეობისთვის სტიმულის მომცემი აღმოჩნდა.

27 თებერვალს უკრაინის უშიშროების სამსახურმა -ის პოსტით დაადასტურა, რომ კიევის მოჩვენებამ 10 თვითმფრინავი ჩამოაგდო. ამჟამად ეს არის ერთადერთი ოფიციალური წყარო კიევის მოჩვენების შესახებ. ამ დროისთვის არცერთ სხვა საინფორმაციო გამოშვებას დამოუკიდებლად ეს განცხადება არ დაუდასტურებია.
უბიკი

უბიკი — ამერიკელი მწერლის, ფილიპ. კ. დიკის, 1969 წლის სამეცნიერო-ფანტასტიკური რომანი. მოქმედება მომავლის 1992 წელს მიმდინარეობს, სადაც ექსტრასენსულ უნარებს კორპორატიულ ჯაშუშობაში იყენებენ, ტექნოლოგიების საშუალებით კი გარდაცვლილ ადამიანებს ხანგრძლივი ჰიბერნაციის მდგომარეობაში ამყოფებენ. რომანის პროტაგონისტია ტექნიკოსი ჯო ჩიპი, იგი რეალობაში უცნაური ცვლილებების განცდას იწყებს, რის დროებით შეჩერებაშიც მას მაღაზიაში შეძენილი მისტიური სუბსტანცია უბიკი ეხმარება.

„უბიკი“ დიკის ერთ-ერთი ყველაზე აღიარებული ნაშრომია. 2009 წელს რომანი მოხვდა ჟურნალი ტაიმის სიაში „100 საუკეთესო რომანი 1923 წლიდან“.

ინტერპრეტაციები და ანალიზი
დიკის ყოფილმა მეუღლემ, ტესამ, რომანის შესახებ დაწერა:

უბიკი ღმერთის მეტაფორაა. იგი არის ყოვლისშემძლე, ყოვლისმცოდნე და ყველგანმყოფი. სპრეის ქილა მხოლოდ კონკრეტული ფორმაა, რომელიც ადამიანებს მისი წვდომას და გამოყენებას უადვილებს. ადამიანებს კი არა ქილაში არსებული სუბსტანცია არამედ, არამედ მათი რწმენა ეხმარებათ, რწმენა იმისა, რომ უბიკი დახმარებას მოუტანთ.
ვალისი

ვალისი — ამერიკელი მწერლის, ფილიპ კ. დიკის, 1981 წლის სამეცნიერო ფანტასტიკური რომანი. მასში მოქმედება 1970-იანი წლების კალიფორნიაში ხდება. წიგნი ავტობიოგრაფიული ელემენტებითაა გამდიდრებული და შთაგონებულია დიკის მიერ თავისი აუხნელი რელიგიური გამოცდილების კვლევით.

„ვალისი“ დიკის დაუსრულებელი ტრილოგიის პირველი წიგნია. ავტორი 1982 წელს გარდაიცვალა, როცა იგი ტრილოგიის მესამე ნაწილზე მუშაობდა.
პალმერ ელდრიჩის სამი სტიგმა

პალმერ ელდრიჩის სამი სტიგმა — ამერიკელი მწერლის, ფილიპ კ. დიკის , 1965 წლის სამეცნიერო ფანტასტიკური რომანი. წარდგენილი იყო ნებულას პრემიაზე. რომანი დიკის პირველი ნაშრომია, რომელიც რელიგიურ თემებს იკვლევს.

წიგნში მოქმედება მომავლის 2016 წელს მიმდინარეობს, როცა კაცობრიობამ მზის სისტემაში საცხოვრებლად გამოსადეგი ყველა პლანეტა და მთვარე დაიპყრო. დედამიწიდან დაშორებით გამოწვეულ სირთულეებთან გამკლავებისთვის კოლონისტები იღებენ არალეგალურ ჰალუცინოგენს -, რომელსაც კორპორაციის ლიდერი ლეო ბულერო საიდუმლოდ ავრცელებს. დაძაბულობას ზრდის ჭორები მკვლევარი პალმერ ელდრიჩის შესახებ, იგი ექსპედიციიდან ახალი უცხოპლანეტური ჰალუცინოგენით დაბრუნდა, რომელიც --ის გაუწევს კონკურენციას.
ჰაჯი გულულარის სასახლე

ჰაჯი გულულარის სასახლე — ისტორიული და არქიტექტურული ძეგლი ქალაქ შუშაში. აშენდა 1849 წელს მეორე გილდიის ვაჭრის გულუ მაჰამადალი-ოღლუს ბრძანებით.

დღესდღეობით შემორჩენილია სასახლის კედლების ზოგიერთი ნაწილი.

ისტორია
შენობა აშენდა „ჩუხურ მეჰელეში“ (უბანში) მეორე გილდიის ვაჭრის გულუ მაჰამადალი-ოღლუს დაკვეთით. მშენებლობა 1849 წელს დაიწყო. ჰაჯი გულუ, რომელიც ოდესღაც ჯაფარგულ-ხან მუჰამედგასან-ოღლუ სარიჯალი-ჯავანშირს ემსახურებოდა, ვაჭრობით იყო დაკავებული. შედეგად, დროთა განმავლობაში, იგი გახდა შუშის ერთ-ერთი უმდიდრესი ვაჭარი. 1992 წელს, სომხების მიერ შუშას ოკუპაციის დროს ჰაჯი გულუს სასახლე დაბომბეს, შედეგად მისი კედლები დაინგრა.

გალერეა
სასახლე 2021 წელს
იდინე, ცრემლო, — თქვა პოლიციელმა

იდინე, ცრემლო, — თქვა პოლიციელმა — ამერიკელი მწერლის, ფილიპ კ. დიკის, 1974 წლის სამეცნიერო ფანტასტიკური რომანი. მოქმედება ფუტურისტულ დისტოპიაში მიმდინარეობს, სადაც მეორე მსოფლიო ომის შემდეგ აშშ პოლიციური სახელმწიფო გახდა. ნაწარმოები მოგვითხრობს ტელევარსკვლავი ჯეისონ ტავერნერის შესახებ, რომელიც ერთ დღეს იღვიძებს და აღმოაჩენს, რომ აღარავის ახსოვს, არ აქვს საბუთები და მასზე არანაირი ინფორმაცია არ იძებნება.

1975 წელს დიკმა რომანისთვის მიიღო ჯონ ვ. კემპბელის მემორიალური პრემია საუკეთესო სამეცნიერო ფანტასტიკური რომანისთვის. წიგნი აგრეთვე წარდგენილი იყო ნებულასა და ჰიუგოს პრემიებზე.
მისნის ღამე

მისნის ღამე — ამერიკელი მწერლის, პოლ ოსტერის, 2003 წლის რომანი.

ნაწარმოები მოგვითხრობს მწერალი სიდნი ორის (პოლონური გვარის, ორლოვსკის, შემოკლებული ვერსია) შესახებ, იგი სასიკვდილო დაავადებას სასწაულებრივად გადაურჩება, რის შემდეგაც ყიდულობს ახალ წიგნაკს და იწყებს რომანის წერას ადამიანზე, რომელიც, მას შემდეგ, რაც თავისი ყოფის შემთხვევითობას აცნობიერებს, სრულიად ცვლის თავის ცხოვრებას.

წიგნის სიუჟეტი აგებულია პროტაგონისტის მცდელობაზე, დაუბრუნდეს ცხოვრებას და ხელახლა დაიწყოს წერა, თუმცა მის ცხოვრებაში მრავალი რამ ხდება და მკითხველი არა მხოლოდ მის, არამედ მისი რომანის პერსონაჟის ცხოვრებასაც ეცნობა. ამ პერიოდში სიდნის თავს მართლაც ხდება ისეთი მოვლენები, რომლებიც ცვლის მის ცხოვრებას და მას, ისევე როგორც მის გამოგონილ პერსონაჟს, უწევს ისეთ საკითხებთან გამკლავება, რომელთაც მრავალი წლის მანძილზე თავს არიდებდა.

ბიოგრაფიული დეტალები
რომანის პროტაგონისტი მრავალი დეტალით გავს პოლ ოსტერს. იგი მის მსგავსად ბრუკლინში ცხოვრობს, შუა ხნის ასაკისაა, დაოაჯახებულია და პროფესიით მწერალია. ასევე არსებობს მსგავსებები ოსტერსა და რომანის მეორეხარისხოვან პერსონაჟს — ჯონ ტრაუსს — შორის, რომელიც გარკვეული დროის მანძილზე პარიზში ცხოვრობდა. აღსანიშნავია, რომ ტრაუსი ოსტერის ანაგრამაა.
ამერიკული პასტორალი

ამერიკული პასტორალი — ამერიკელი მწერლის, ფილიპ როთის, 1997 წლის რომანი.

ნაწარმოების პროტაგონისტია სეიმურ ლევოვი, მეტსახელად „შვედი“ , ებრაული წარმოშობის ამერიკელი ნიუ-ჯერსის ქალაქ ნიუარკიდან. საშუალო სკოლის დამთავრების შემდეგ იგი ქორწინდება „მის ნიუ-ჯერსიზე“ და წარმატებულ საოჯახო ბიზნესს უდგება სათავეში. მის მშვიდ და ბედნიერ ცხოვრებას 1960-იანი წლების ლინდონ ჯონსონის პრეზიდენტობის პერიოდის აშშ-ის სოციალური და პოლიტიკური არეულობები არღვევს. თავად ჯონსონი რომანში აღწერილია, როგორც „ძირძველი ამერიკელი ბერსერკერის“ მანიფესტაცია.

რომანი ჩარჩო თხრობის ტექნიკითაა დაწერილი. მისი მთხრობელია ფილიპ როთის ალტერ ეგო ნათანიელ ცუკერმანი, რომელიც „ამერიკულ პასტორალში“ სეიმურ ლევოვის სკოლელად გვევლინება. ლევოვი საშუალო სკოლაში ბრწყინვალე სპორტსმენი იყო, რის გამოც ყველა პატივს სცემდა და აღფრთოვანებული იყო მისით, მათ შორის ცუკერმანიც. იგი 1995 წელს კლასელების შეკრებაზე ხვდება „შვედის“ ძმას, ჯერი ლევოვს, რომელიც მას მოუთხრობს, თუ როგორ ტრაგიკულად წარიმართა მისი ახლახან გარდაცვლილი უფროსი ძმის ცხოვრება. 1968 წელს მისმა თინეიჯერმა ქალიშვილმა ვიეტნამის ომში აშშ-ის მონაწილეობის პროტესტის ნიშნად ბომბი აააფეთქა, რამაც ადამიანის სიცოცხლე შეიწირა, შემდეგ კი მიიმალა. ამან სეიმური სამუდამოდ ტრამვირებული დატოვა. რომანის მომდევნო ნაწილში ცუკერმანის მიერ ლევოვის ცხოვრების აღწერას ვკითხულობთ, რომელიც ჯერის მონათხრობს, საგაზეთო სტატიებს და თავად „შვედთან“ მის ორ ხანმოკლე შეხვედრას ეფუძნება.

1998 წელს რომანმა პულიცერის პრემია მოიპოვა. 2005 წელს შევიდა ჟურნალი ტაიმის სიაში „100 საუკეთესო რომანი 1923 წლიდან“. 2016 წელს ნაწარმოების ეკრანიზაცია შედგა, რომელშიც მთავარ როლებს იუენ მაკგრეგორი, ჯენიფერ კონელი და დაკოტა ფენინგი ასრულებენ.
მია მოტლი

მია მოტლი (; დ. 1 ოქტომბერი, 1965, ბარბადოსი) — ბარბადოსელი პოლიტიკოსი, ბარბადოსის პრემიერ-მინისტრი 2018 წლიდან და ლეიბორისტული პარტიის ლიდერი 2008 წლიდან. ბარბადოსის მერვე პრემიერ-მინისტრი და პირველი ქალი აღნიშნულ თანამდებობაზე. იგი არის ასევე ბარბადოსის პირველი პრემიერ-მინისტრი რესპუბლიკის გამოცხადებისა და კონსტიტუციური მონარქიის გაუქმების შემდეგ.

მია მოტლი არის პარლამენტის წევრი 1994 წლიდან და წარმოადგენს სენტ-მიშელის ოლქს. 1994-2008 წლებში იგი მინისტრთა რამდენიმე პორტფელს ფლობდა. იყო განათლების, ახალგაზრდობის საქმეთა და კულტურის მინისტრი ოუენ არტურის მთავრობაში და გახდა ყველაზე ახალგაზრდა მინისტრი ბარბადოსის ისტორიაში. 2001 წელს დაინიშნა შინაგან საქმეთა მინისტრად და გენერალურ პროკურორად და გახდა ბარბადოსში პირველი ქალი აღნიშნულ თანამდებობაზე. 2006 წელს დაინიშნა ეკონომიკისა და განვითარების მინისტრად და ამ თანამდებობაზე მუშაობდა 2008 წლამდე. იგი ასევე არის ინტერამერიკული დიალოგის წევრი.

ბიოგრაფია
მია მოტლი დაიბადა 1965 წლის 1 ოქტომბერს. იგი არის ერნესტ დეიტონ მოტლის (1907-1973 წწ.) შვილიშვილი, რომელიც იყო უძრავი ქონების ბროკერი და წარმატებული პოლიტიკური მოღვაწე. ერნესტ დეიტონ მოტლი იყო ბრიჯტაუნის პირველი მერი და იყო ბარბადოსის ნაციონალური პარტიის წევრი.

მოტლის ბიძა, ასევე სახელად ერნესტ დეიტონ მოტლი, 1975 წლის მარტში შექმნილი ქრისტიანული სოციალ-დემოკრატიული პარტიის პოლიტიკური ლიდერი გახდა. მისი ბიძაშვილი იყო მსახიობი ევა მოტლი.

მიას მამა ელიოტ დეიტონ მოტლი იყო ადვოკატი, რომელიც მცირე ხნით იყო ბარბადოსის პარლამენტის წევრი. მას განათლება მიღებული ჰქონდა ბარბადოსში მდებარე ჰარისონის კოლეჯში და სამართლის სკოლაში. მუშაობდა ბელიზის გენერალურ პროკურორად და იყო ბელიზის სააპელაციო სასამართლოს წევრი. 1967 წელს დაოჯახდა სანტა ამორ ტაპინზე.

მია მოტლიმ განათლება მიიღო გაეროს საერთაშორისო სკოლაში და დედოფლის კოლეჯში (ბარბადოსი). მოგვიანებით სწავლა გააგრძელა ლონდონის ეკონომიკის სკოლაში. 1986 წელს დაასრულა ლონდონის უნივერსიტეტი სამართლის სპეციალობით.

პოლიტიკური კარიერა
2008-2010 და 2013-2018 წლებში იყო ოპოზიციის ლიდერი ბარბადოსის პარლამენტში. 2018 წელს, მოტლის ხელმძღვანელობით ლეიბორისტულმა პარტიამ მოიპოვა ისტორიული გამარჯვება 24 მაისის საყოველთაო არჩევნებში, დაიკავა 30-ვე ადგილი პარლამენტში და გახადა პირველი პარტია, რომელმაც მიაღწია მსგავს წარმატებას. არჩევნებში მოიპოვა ხალხის ხმების 72,8 %, რაც ბარბადოსის ისტორიაში არის ყველაზე მაღალი მაჩვენებელი, რომელიც ოდესმე მიუღია პარტიას არჩევნებში.

მია მოტლიმ ასევე წარმატებას მიაღწია 2022 წლის 19 იანვარს გამართულ ვადამდელ არჩევნებშიც.
თინათინ გურჩიანი

თინათინ გურჩიანი (დ. 1973, თბილისი)  — ქართველი კინორეჟისორი, სცენარისტი და პროდიუსერი.

2010 წელს დაამთავრა კონრად ვოლფის სახელობის ბაბელსბერგის კინოუნივერსიტეტის კინოსარეჟისორო ფაკულტეტი. დოკუმენტური კინოთი სტუდენტობის დროს დაინტერესდა. მისი სადიპლომო ფილმი „სხვაგან“ გერმანიის კინოაკადემიის მთავარ პრიზზე იყო წარდგენილი. 2012 წელს სადებიუტო ნამუშევარი კინოში „მანქანა, რომელიც ყველაფერს გააქრობს“ (2012) ნაჩვენები იქნა მსოფლიოს 120 ქვეყანაში. ფილმს წილად ხვდა უმაღლესი შეფასებები კინოკრიტიკოსებისაგან, რომელმაც მიიღო მრავალი ჯილდო, მათ შორის 2013 წლის სანდენსის კინოფესტივალის ჯილდო. აგრეთვე, მთავარი პრიზები აიღო ბრაზილიის, ბულგარეთის, მონტენეგროსა და თბილისის საერთაშორისო კინოფესტივალებზე. პროექტი საქართველოს ეროვნული კინოცენტრის, გოეთეს ინსტიტუტისა და ბოშის ფონდის მხარდაჭერით განხორციელდა. ფილმის გადაღება 2011 წლის შემოდგომაზე, 20 დღის მანძილზე მიმდინარეობდა.

თიინათინ გურჩიანი პირველი ქართველი რეჟისორი გახდა, რომელიც 2012 წლის ამსტერდამის დოკუმენტური ფილმების ფესტივალზე მოხვდა. იგი კინოში დასთან ერთად, თამუნა გურჩიანთან
ერთად მოღვაწეობს, რომელიც მისი ფილმების პროდიუსერია. 2015 წელს მათი ერთობლივი პროექტი „სატრფიალო პასტორალი“ ამსტერდამის ფესტივალის ფონდმა დააფინანსა. 2015 წელს „სატრფიალო პასტორალი“ საფრანგეთის ქალაქ ნიონში გამართული საერთაშორისო კინოფესტივალის გამარჯვებული გახდა.

2020 წელს თინათინ გურჩიანმა საქართველოს საზოგადოებრივ მაუწყებელისთვის შექმნა ფსიქოლოგიური დრამატული ტელესერიალი „სეანსი“, რომელიც -ს ამერიკული ტელესერიალის, „ “-ის ქართული ანალოგია. სიუჟეტი აგებულია ფსიქოთერაპევტისა და მისი პაციენტების ურთიერთობაზე, რომლებთაც დეპრესია, გაუცხოება, და სხცადასხვა ოჯახური პრობლემები აწუხებთ.

ფილმოგრაფია
ძილისპირული

ძილისპირული — ამერიკელი მწერლის, ჩაკ პალანიკის, საშინელებათა ჟანრის სატირული რომანი, გამოქვეყნდა 2002 წელს. წარდგენილი იყო ბრემ სტოკერის პრემიაზე.

სიუჟეტი
რომანის პროტაგონისტია გაზეთის რეპორტიორი კარლ სტრიტორი. იგი იკვლევს, რამ გამოიწვია ჩვილი ბავშვების სიკვდილიანობა დროის მცირე მონაკვეთში და მალევე არკვევს, რომ ყველა გარდაცვლილ ბავშვს სიკვდილის წინა ღამეს ძილის წინ ერთი ლექსი წაუკითხეს. კარლი კვალს მიჰყვება და ერთ-ერთ „მკვლელ“ მშობელთან ერთად ცდილობს გაანადგუროს იმ წიგნის ყველა ეგზემპლარი, რომელშიც ეს ლექსია დაბეჭდილი.
ბიატლონი 2022 წლის ზამთრის ოლიმპიურ თამაშებზე – შერეული ესტაფეტა

შერეული ესტაფეტა ბიატლონში 2022 წლის ზამთრის ოლიმპიურ თამაშებზე 5 თებერვალს, ბიატლონის ეროვნულ ცენტრში გაიმართა, რომელიც პეკინიდან 180 კმ-ით ჩრდილოეთით, ზღვის დონიდან 1665 მეტრის სიმაღლეზე მდებარეობს. შეჯიბრში ნორვეგიამ გაიმარჯვა, მეორე ადგილზე საფრანგეთი გავიდა, ხოლო მესამე ადგილი რუსეთის ოლიმპიურმა კომიტეტმა დაიკავა.

შეჯიბრი ადგილობრივი დროით 17:00 საათზე დაიწყო.

მიმოხილვა
მოქმედი ჩემპიონი საფრანგეთი, ხოლო მეორე და მესამე ადგილის მფლობელები ნორვეგია და იტალია იყვნენ. ოლიმპიურ თამაშებამდე 2021-2022 წლის ბიატლონის მსოფლიო თასზე მხოლოდ ერთი შერეული ესტაფეტა ჩატარდა, რომელიც ნორვეგიამ მოიგო, ხოლო ვერცხლისა და ბრინჯაოს მედლები ბელარუსისა და საფრანგეთის გუნდებმა დაიკავეს. 2021 წლის ბიატლონის მსოფლიო ჩემპიონატის 4 7.5 კმ-ის შერეული ესტაფეტის გამარჯვებულიც ნორვეგია იყო.

შეჯიბრის პირვეი ეტაპი მართე ოლსბუ როისელანმა მოიგო, რომელმაც იტალიელ ბიატლონისტს 15 წმ-ით აჯობა. მესამე, მეოთხე და მეხუთე ბელარუსის, შვედეთისა და რუსეთის ოლიმპიური კომიტეტის წარმომადგენლები იყვნენ. ფრანგ ანაის შევალიე-ბუშეს 2 საჯარიმო წრის დაფარვა მოუწია და ეტაპი მეცხრე ადგილზე დაასრულა. მეორე წრეში ნორვეგიელმა ტირილ ეკჰოფმა სამი საჯარიმო წრე დაფარა და ასპარეზობა მეხუთე ადგილზე დაასრულა. ჟულია სიმონმა საფრანგეთი პირველ ადგილზე გაიყვანა და იტალიას 4 წმ-ით, შვედეთს 15, ხოლო აშშ-სა და ნორვეგიას 30-30 წამით აჯობა. კრისტინა რეზცოვას ერთი საჯარიმო წრის გავლა მოუწია, რის გამოც რუსეტის ოლიმპიური კომიტეტი მეშვიდე ადგილზე აღმოჩნდა და ლიდერს 1 წუთით ჩამორჩა.

მესამე წრეში ალექსანდრე ლონგინოვი უსწრაფესი იყო და რუსეთის ოლიმპიური კომიტეტი პირველ ადგილზე გაიყვანა. შვედეთი მეორე იყო, ხოლო ემილიენ ჟაკლენს დგომისას სროლის შემდეგ ორი საჯარიმო წრის გავლა მოუწია და მესამე ადგილზე აღმოჩნდა. აშშ მეოთხე, ხოლო ნორვეგია მეხუთე ადგილზე იყო და ოთხი მდევარი ლიდერს დაახლოებით 20 წამით ჩამორჩებოდა. იტალიელმა თომას ბორმოლინმა ერთი საჯარიმო წრის შემდეგ ეტაპი მეშვიდე ადგილზე დაასრულა და იტალია მედლებისთვის რბოლას ვეღარ დაუბრუნდა.

უკანასკნელ ეტაპზე კანტენ ფიიონ-მაილე და იოჰანეს ტინეს ბიო ედუარდ ლატიპოვს დაეწივნენ. ფინიშთან ბიომ ფიიონ-მაილესა და ლატიპოვს გადაუსწრო და ნორვეგიამ ოქროს მედალი მოიპოვა. საფრანგეთს ვერცხლი, ხოლო რუსეთის ოლიმპიურ კომიტეტს ბრინჯაო ერგო.
ჟანეტა ვარძელაშვილი

ჟანეტა ვარძელაშვილი (დ. 26 დეკემბერი, 1960, თბილისი) — ქართველი მეცნიერი, ენათმეცნიერი, ფილოლოგიის მეცნიერებათა დოქტორი (2002), პროფესორი (2004).

დაამთავრა თბილისის სახელმწიფო უნივერსიტეტის ფილოლოგიის ფაკულტეტი სლავური ენების სპეციალობით.

სულხან-საბა ორბელიანის პედაგოგიური უნივერსიტეტის რუსული ენისა და ლიტერატური სწავლების მეთოდიკების კათედრის უფროსი მასწავლებელი. ამავე კათედრისა და თანამედროვე რუსული ენის კათედრის დოცენტი. დაწყებითი განათლების მეთოდიკების კათედრის გამგის მოადგილე. სლავური ფილოლოგიის ფაკულტეტის დეკანი. თანამედროვე რუსული ენის კათედრის პროფესორი. „ენები და ლიტერატურა“ პროგრამული მიმართულების ხელმძღვანელი. თბილისის ეკონომიკურ ურთიერთობათა სახელმწიფო უნივერსიტეტის სრული პროფესორი. ქართული და ევროპული ენების პროგრამული მიმართულების ხელმძღვანელი. თბილისის სახელმწიფო უნივერსიტეტის ჰუმანიტარული ფაკულტეტის, რუსისტიკის ინსტიტუტის მოწვეული პროფესორი. დოქტორანტთა სადისერტაციო ნაშრომების ხელმძღვანელი. საქართველოს ტექნიკური უნივერსიტეტის სრული პროფესორი. 2022 წლიდან — საერთაშორისო ორგანიზაციის, -ს ექსპერტი. გამოქვეყნებული აქვს მონოგრაფიები და რამდენიმე სახელმძღვანელო. მისი კვლევის ძირითადი მიმართულებებია ლექსიკოგრაფიულ პრაქტიკაში სხვადასხვა ტიპის ლექსიკონის შედგენა, ლექსიკურ-სემანტიკური თეორიის კვლევა. იყო რუსეთის ფედერაციის პედაგოგიურ და სოციალურ მეცნიერებათა აკადემიის წევრი (2006). საქართველოს პედაგოგიური აკადემიის წევრი (2008). არის პუშკინის სახელობის საერთაშორისო პრემიის ორგზის ლაურეატი

საკანდიდატო დისერტაციის თემა — „არსებითი სახელების კონსტრუქციულად განპირობებული მნიშნელობები“, დაიცვა 1995 წელს. სადოქტორო დისერტაციის თემა — „სამყაროს მეტაფორული სურათი“, დაიცვა 2004 წელს.
ნათელა ღამბაშიძე

ნათელა ღამბაშიძე (დ. სექტემბერი, 1921, თბილისი) — ქართველი ექიმი, კარდიოლოგი, მედიცინის მეცნიერებათა დოქტორი.

1942 წელს დაამთავრა თბილისის სახელმწიფო ინსტიტუტის სამკურნალო ფაკულტეტი.

1946-1950 წლებში იყო თბილისის სახელმწიფო ინსტიტუტის თერაპიის ფაკულტეტის კათედრის ასისტენტი. 1950-1954 წლებში კარდიოლოგიის ინსტიტუტის მეცნიერ-თანამშრომელი. 1954-1963 წლებში იყო კლინიკური და ექსპერიმენტული კარდიოლოგიის ინსტიტუტის უფროსი მეცნიერ-თანამშრომელი, 1963 წელს ექსპერიმენტული ფარმაკოლოგიის განყოფილების გამგე, 1986 წლიდან კლინიკური და ექსპერიმენტული თერაპიის განყოფილების გამგე. ავტორია 80 სამეცნიერო ნაშრომისა, ვაზო და კარდიოტროპული სამკურნალო საშუალებების კლინიკური-ფარმაკოლოგიურ აპრობაციასა და პრაქტიკაში დანერგვის შესახებ. მისი ხელმძღვანელობით დაცულია 5 საკანდიდატო დისერტაცია. მის სახელს უკავშირდება ახალი სამკურნალო საშუალებების პრაქტიკაში დანერგვა. არის თერაპიული საზოგადოების და ფარმაკოლოგიური საზოგადოებიის წევრი. 1996 წელს მიიღო საპატიო სიგელი.

საკანდიდატო დისერტაციის თემა — „მასალები ადონიზიდის ფარმაკოლოგიისათვის“. სადოქტორო დისერტაციის თემა — „დისტილბესტროლის და ტესტოსტერონის ნარევის ანტიათეროგენული მოქმედების მექანიზმი ექსპერიმენტული ათეროსკლეროზის დროს და მისი ეფექტურობა კლინიკაში“, დაიცვა 1975 წელს.
წითელი ოთახი

წითელი ოთახი — შვედი მწერლის, ავგუსტ სტრინდბერგის, რომანი, გამოქვეყნდა 1879 წელს. ხშირად მიიჩნევა პირველ შვედურ რომანად. ნაწარმოები, რომელიც სატირას წარმოადგენს სტოკჰოლმურ საზოგადოებაზე, ავტორის პირად ცხოვრებისეულ გამოცდილებას ეფუძნება. რომანს შვედეთში არაერთგვაროვანი შეფასებები მოჰყვა, თუმცა მან აღიარება მოიპოვა დანიაში, სადაც სტრინდბერგი გენიოსად შერაცხეს. რომანმა ავტორს მთელ სკანდინავიაში მოუტანა ცნობადობა.

სიუჟეტი
ნაწარმოების მთავარი გმირი, მწერლობასა და ჟურნალისტობაზე.მეოცნებე ახალგაზრდა იდეალისტი არვიდ ფალკია, მას მუდმივად ტანჯავს შვედურ საზოგადოებაში ფესვგადგმული პირფერობა, ფარისევლობა და კორუფცია, რომელიც გამეფებულია ყველგან – პოლიტიკაში, ბიზნესში, თეატრსა თუ გამომცემლობაში. არვიდ ფალკის ერთადერთი თავშესაფარი სტოკჰოლმის ცენტრში მდებარე რესტორნის წითლად შეფერილი ოთახია, სადაც თანამოაზრეებთან, შვედეთის ბოჰემური წრის წარმომადგენლებთან, საუბრობს გაუსაძლის გარემოზე.